**แนวทางการตรวจสอบประวัติการได้รับวัคซีนในนักเรียน  
เมื่อรับเข้าเรียน**

เนื่องด้วยในระยะที่ผ่านมา พบมีการระบาดของโรคติดต่อที่ป้องกันได้ด้วยวัคซีนในโรงเรียนบ่อยครั้ง เช่น โรคคอตีบ และโรคหัด ซึ่งจากการสอบสวนการระบาดของโรคพบว่า ส่วนใหญ่เด็กไม่ได้รับวัคซีนหรือได้รับวัคซีนไม่ครบถ้วน เนื่องจากผู้ปกครองไม่พาเด็กไปรับวัคซีนตามนัด ลืมนัด หรือเด็กขาดวัคซีนเนื่องจากเจ็บป่วยในช่วงก่อนวัยเรียน นอกจากนี้ ผู้ปกครองบางส่วนไม่อนุญาตให้เด็กรับวัคซีนเมื่อ เข้าเรียนชั้นประถมศึกษาปีที่ 1 และ 6 เนื่องจากเข้าใจว่าเด็กได้รับวัคซีนครบถ้วนตามเกณฑ์แล้ว

ด้วยเหตุนี้ กระทรวงสาธารณสุขจึงกำหนดให้มีการตรวจสอบประวัติการได้รับวัคซีน ในนักเรียนเมื่อรับเข้าเรียนชั้นประถมศึกษาปีที่ 1 และมัธยมศึกษาปีที่ 1 ซึ่งได้รับความร่วมมืออย่างดียิ่งจากกระทรวงศึกษาธิการ โดยสำนักงานคณะกรรมการการศึกษาขั้นพื้นฐานได้แจ้งสำนักงานเขตพื้นที่การศึกษาทุกเขตให้ดำเนินการตามแนวทางของกระทรวงสาธารณสุข ดังต่อไปนี้

**1. การดำเนินการกรณีเด็กเข้าเรียนชั้นประถมศึกษาปีที่ 1   
ตั้งแต่ปีการศึกษา 2557**

1.1 ขอความร่วมมือโรงเรียนแจ้งผู้ปกครองให้สำเนาประวัติการรับวัคซีนของเด็กในสมุดบันทึกสุขภาพแม่และเด็ก พร้อมเขียนชื่อเด็กกำกับ ดังตัวอย่างมอบให้โรงเรียนเมื่อเข้าเรียน



**เขียนชื่อ-นามสกุลเด็ก**

**ตัวอย่างหน้าปกสมุดบันทึก ตัวอย่างหน้าบันทึกประวัติการรับวัคซีน**

**สุขภาพแม่และเด็ก** **(สำเนาเฉพาะหน้านี้)**

**กรณีผู้ปกครองไม่สามารถสำเนาเอกสารได้** โรงเรียนอาจใช้วิธีคัดลอกหรือเรียกเก็บ สมุดสุขภาพแม่และเด็กทั้งเล่มไว้ก่อน เพื่อสำเนาในภายหลังตามความเหมาะสม หากผู้ปกครองแจ้งว่า สมุดสุขภาพของเด็กสูญหาย ให้ผู้ปกครองติดต่อสถานบริการที่พาเด็กไปรับวัคซีนเพื่อออกเอกสารใหม่ **หากไม่สามารถติดต่อสถานบริการได้ เช่น อยู่ต่างถิ่น ให้ลงบันทึกว่า “ไม่สามารถติดตามประวัติรับวัคซีน” ได้ ซึ่งขอให้เจ้าหน้าที่สาธารณสุขในพื้นที่ทำการสัมภาษณ์ผู้ปกครอง เพื่อคาดประมาณวัคซีนที่เด็กน่าจะเคยได้รับแล้ว และพิจารณาให้วัคซีนเพิ่มเติมต่อไป**

**1.2 เจ้าหน้าที่สาธารณสุขติดตามให้วัคซีนแก่เด็กที่รับวัคซีนไม่ครบให้ครบถ้วน รวมถึงให้วัคซีน MMR แก่เด็กนักเรียนชั้นประถมศึกษาปีที่ 1 และบันทึกในสำเนาประวัติการรับวัคซีนของเด็กแผ่นเดิมเก็บไว้ที่โรงเรียน**

**1.3 เจ้าหน้าที่สาธารณสุขติดตามให้วัคซีน dT แก่เด็กเมื่อเข้าเรียนชั้นประถมศึกษาปีที่ 6 พร้อมทั้งบันทึกในสำเนาประวัติการรับวัคซีนของเด็กแผ่นเดิม**

1.4 ขอความร่วมมือโรงเรียนมอบใบสำเนาประวัติการรับวัคซีนแก่เด็กคืนให้ผู้ปกครอง ก่อนจบการศึกษาชั้นประถมศึกษาปีที่ 6 เพื่อให้เด็กนำเป็นหลักฐานในการศึกษาต่อชั้นมัธยมศึกษาปีที่ 1 พร้อมเน้นย้ำให้ผู้ปกครองและเด็กเก็บรักษาสำเนาประวัติการได้รับวัคซีนแผ่นนี้และสมุดบันทึกสุขภาพ เล่มเดิมไว้ตลอดไป เพื่อประโยชน์ในการเข้าเรียนและสมัครงานในอนาคต

ในกรณีที่เด็กย้ายโรงเรียนก่อนจบการศึกษาชั้นประถมศึกษาปีที่ 6 ขอให้โรงเรียน มอบใบสำเนาประวัติการรับวัคซีนแก่เด็กคืนให้ผู้ปกครองเพื่อให้เด็กนำเป็นหลักฐานในการศึกษาต่อในโรงเรียนอื่น

**2. การดำเนินการกรณีเด็กเรียนอยู่ชั้นประถมศึกษาปีที่ 6   
ปีการศึกษา 2556 ถึง 2561**

***เนื่องจากนักเรียนชั้นประถมศึกษาปีที่ 6 ที่กำลังจะจบปีการศึกษา 2556 ยังไม่มีการเก็บหลักฐานการได้รับวัคซีนเมื่อครั้งที่เข้าเรียนชั้นประถมศึกษาปีที่ 1 ดังนั้น ขอให้เจ้าหน้าที่สาธารณสุขดำเนินการ ดังนี้***

2.1 ประสานโรงเรียนเพื่อขอรายชื่อเด็กนักเรียนชั้นประถมศึกษาปีที่ 6 ที่กำลังจะจบการศึกษา

2.2 **บันทึกการได้รับวัคซีน MMR เมื่อเข้าเรียนชั้นประถมศึกษาปีที่ 1 และวัคซีน dT เมื่อเข้าเรียนชั้นประถมศึกษาปีที่ 6 ใน “บัตรรับรองการได้รับวัคซีนสำหรับนักเรียนประถมศึกษาปีที่ 6” (กรมควบคุมโรคจัดพิมพ์และจัดสรรให้) โดยใช้ข้อมูลจากสถานบริการหรือการบันทึกในสมุดบันทึก สุขภาพเด็กในโรงเรียน** เช่น บัตรบันทึกสุขภาพประจำตัวนักเรียน (สศ. 3)

ในกรณีที่ไม่สามารถหาข้อมูลได้จากทั้งสองแหล่งดังกล่าว ขอให้สอบถามบุคคล ที่เกี่ยวข้อง ได้แก่ เจ้าหน้าที่ที่ให้บริการวัคซีนนักเรียนในอดีต (อาจเปลี่ยนหน้าที่รับผิดชอบ) ผู้ปกครองเด็ก หรือครู เพื่อให้ได้ข้อมูลที่ถูกต้องที่สุด

2.3 นำ “บัตรรับรองการได้รับวัคซีนสำหรับนักเรียนประถมศึกษาปีที่ 6” ที่บันทึกการได้รับวัคซีนตาม ข้อ 2.2 ให้โรงเรียนเพื่อมอบต่อให้ผู้ปกครองก่อนเด็กจบการศึกษา เพื่อให้เด็กนำเป็นหลักฐาน ในการศึกษาต่อชั้นมัธยมศึกษาปีที่ 1 พร้อมเน้นย้ำให้ผู้ปกครองและเด็กเก็บรักษา “บัตรรับรองการได้รับวัคซีนสำหรับนักเรียนประถมศึกษาปีที่ 6” และสมุดบันทึกสุขภาพแม่และเด็กไว้ตลอดไป เพื่อประโยชน์ ในการเข้าเรียนและสมัครงานในอนาคตแก่เด็กก่อนจบการศึกษา

2.4 **กรณีที่เด็กได้รับวัคซีน MMR หรือ dT ไม่ครบถ้วน หากมีจำนวนไม่มากและสามารถใช้วัคซีนที่มีอยู่ตามระบบปกติได้ ขอให้ติดตามฉีดวัคซีนให้แก่เด็กก่อนจบการศึกษา แต่ถ้ามีเด็กที่ต้องให้วัคซีนเป็นจำนวนมาก ขอให้เจ้าหน้าที่สาธารณสุขแจ้งจำนวนเด็กไปยังสำนักงานสาธารณสุขจังหวัด เพื่อรวบรวมแจ้งยอดเบิกไปยังสำนักโรคติดต่อทั่วไป กรมควบคุมโรค**

**3. การดำเนินการกรณีเด็กเข้าเรียนชั้นมัธยมศึกษาปีที่ 1**

**สำหรับสถานบริการที่มีโรงเรียนระดับมัธยมศึกษาอยู่ในความรับผิดชอบ ซึ่งรวมทั้งโรงเรียนขยายโอกาสสังกัดสำนักงานคณะกรรมการการศึกษาขั้นพื้นฐาน** ขอให้ดำเนินการ ดังนี้

**3.1** **ขอความร่วมมือโรงเรียนแจ้งผู้ปกครองให้นำ “บัตรรับรองการได้รับวัคซีนสำหรับนักเรียนประถมศึกษาปีที่ 6” (ตั้งแต่ พ.ศ. 2562 ให้ใช้สำเนาประวัติการรับวัคซีนของเด็กในสมุดบันทึกสุขภาพแม่และเด็ก) มอบให้โรงเรียนเมื่อเข้าเรียน**

**3.2 เจ้าหน้าที่สาธารณสุขประสานขอหลักฐานประวัติการรับวัคซีนของเด็กแต่ละราย ตามข้อ 3.1 เพื่อติดตามให้วัคซีน MMR หรือ dT แก่เด็กที่ยังได้รับวัคซีนไม่ครบพร้อมทั้งบันทึกวันที่ให้วัคซีน ลงใน “บัตรรับรองการได้รับวัคซีนสำหรับนักเรียนประถมศึกษาปีที่ 6” หรือ สำเนาประวัติการรับวัคซีน ของเด็กและให้เด็กเก็บไว้เพื่อเป็นข้อมูลประจำตัว**